**Amada** foi unha antiga cidade de Exipto, situada na marxe oeste do río Nilo, na Baixa Nubia. O lugar anegouse polas augas do Lago Nasser cando construíuse o Encoro de Asuán. Neste enclave houbo un templo que reinstalouse uns 2,5 km máis ao norte, para salvalo das augas. O templo de Derr e a tumba de Penut, gobernador de Uauat na época de Ramsés VI (século XII a.C.), tamén tiveron que trasladarse ao mesmo lugar. Forma parte do Patrimonio Mundial desde 1979 baixo o nome de **Monumentos de Nubia, desde Abu Simbel ata File**.

O templo
--------

O **Templo de Amada** é o templo exipcio máis antigo de Nubia. A construción comezou na época do faraón da XVIII dinastía Tutmosis III, e estivo dedicado a Amón e Ra-Horajti. O seu fillo e sucesor, Amenofis II continuou o programa de decoración do edificio. O sucesor de Amenofis II, Tutmosis IV, decidiu cubrir a zona de entrada e transformala nunha sala hipóstila (con columnas). Durante o período de Amarna, Akenatón ordenara borrar o nome de Amón de todo o templo, pero posteriormente restaurouse por Seti I da XIX dinastía de Exipto. Varios reis da XIX dinastía, en particular Seti I e Ramsés II, tamén "realizaron pequenas restauracións e engadiron decoración ao templo". Estelas dos vicerreis de Cuxe, Setau, Heqanakht e Messuy, e do visir Bay describen as súas actividades de construción baixo Ramsés II, Merenptah e Siptah respectivamente.

### Dentro do templo

Interior do Templo de Amada.
O plan de construción orixinal incluía un pilono, unha entrada e un pórtico que conducía a un santuario. Porén, cando Tutmosis IV cubriu a entrada, os piares, e as paredes "estaban decoradas con escenas de ofrendas, incluíndo Tutmosis IV, á esquerda", e Tutmosis III e Amenofis II, á dereita, algúns dos baixorrelevos máis finos, con cores brillantes e vibrantes.

Os mellores baixorrelevos atópanse na parte máis interna do templo onde se mostra a Tutmosis III e Amenofis II abrazando ou facendo ofrendas a varios deuses exipcios. No lado esquerdo do vestíbulo móstrase a Amenofis II coroado por Horus e Tot e correndo cun remo e un *hap* (instrumento de navegación). A capela a un lado do santuario contén algunhas escenas interesantes sobre a fundación e consagración do templo que representa o ritual de "estirar a corda", a cerimonia de facer e colocar bloques e a ofrenda do templo aos seus deuses.

### Inscricións

Tutmosis III ante os deuses Amón e Ra-Horajti, no templo de Amada.
No templo de Amada hai dúas inscricións históricas importantes. A máis antiga, datada do ano 3 do reinado de Amenofis II, "atópase nunha estela redondeada na parte superior e situada na parede traseira do santuario (ao leste). O texto describe unha desapiadada campaña militar do faraón en Asia:

> 
> 
> A súa Maxestade regresou gozoso ao seu pai Amón despois de matar coa súa propia maza a sete xefes no distrito de *Takhesy* (Siria) que máis tarde colgou boca abaixo na proa do barcoda súa Maxestade.
> 
> 

Amenofis II segue describindo como colgou a seis dos xefes mortos "nos muros de Tebas" mentres que ao sétimo colgouno nos muros de Napata (unha cidade fronteiriza de Nubia preto da cuarta catarata do Nilo). Isto fíxose como unha clara advertencia aos nubios, expostos ás perigosas consecuencias dunha rebelión durante o reinado de Amenhotep. O segundo texto histórico, "nunha estela gravada na xamba esquerda (norte) da porta da entrada", menciona o rexeitamento á invasión de Libia no 4º ano de Merenptah.

O templo describíuse por viaxeiros antigos, aínda que a súa descrición publicouse por primeira vez por Henri Gauthier en 1913.

Entre 1964 e 1975, o templo trasladouse da súa localización a un novo lugar "uns 65 m. máis alto e 2,5 km. máis lonxe do seu sitio orixinal", para evitar ser asulagado polo Lago Nasser debido ao proxecto do encoro de Asuán. O Templo de Derr escavado na rocha tamén se trasladou ao novo sitio de Amada.

Notas
-----

1. ↑  Oakes 2003, p. 204
2. 1 2 3 4 5  Oakes 2003, p. 204
3. 1 2 3  Oakes 2003, p. 205
4. ↑  Baines & Málek 1982, p.182
5. ↑  Oakes, op.cit. p.204
6. 1 2 3 4  Baines & Málek, op. cit. p.182
7. ↑  David 1993, p.104
8. ↑  Gauthier 1913
9. ↑  Hildreth, Craig (1999-2005). "The Amada Temple in Nubia". *touregypt.net* (en castelán). Archived from the original on 27 de setembro de 2006. Consultado o 15 de xaneiro de 2022.
10. ↑  Hobson 1993, p.177

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Amada Modificar a ligazón no Wikidata*** |

### Bibliografía

* Baines, John; Málek, Jaromír (1980). *Atlas of Ancient Egypt* (en inglés). Nova York: Facts on File Publications. ISBN 9780871963345.
* David, Rosalie (1993). *Discovering Ancient Egypt* (en inglés). Nova York: Facts on File. ISBN 0-8160-3105-3.
* Gauthier, Henri , (Cairo 1913) (1913). *Le temple d'Amada* (en francés). O Cairo: Impr. de l'Institut français d'archéologie orientale.
* Hobson, Christine (1990). *Exploring the World of the Pharaohs: A complete guide to Ancient Egypt* (en inglés). Londres: Thames & Hudson. ISBN 978-0500275603.
* Oakes, Lorna (2003). *Pyramids and Tombs of Ancient Egypt: An Illustrated Atlas of the Land of the Pharaohs* (en inglés). Cambridgeshire: Hermes House. ISBN 9781846810886.

### Outros artigos

* Abu Simbel

### Ligazóns externas

* O templo de Amada, en institutoestudiosantiguoegipto
* O templo de Amada en Nubia, en touregypt

|  |  |
| --- | --- |
| Control de autoridades | 
* Wd: Q451698
* DARE: 37695
* GeoNames: 8259933
* Pleiades: 683591498
* Trismegistos: 2816
* WHC: 88-002

 |